Senatorul USR Mihai Goțiu a trimis, luni, o interpelare premierului Mihai Tudose cu privire la procesul Roșia Montană pe care România îl poate pierde dacă avocații statului vor încerca să protejeze politicienii corupți implicați în dosar.

”Putem pierde litigiul în care Gabriel Resources solicită despăgubiri de peste 4 miliarde de dolari pentru că n-am fost de acord să aruncăm în aer Roșia Montană doar dacă statul român nu își apără corect șansele, pentru a acoperi astfel uriașa mizerie din cel mai mare caz de corupție din România contemporană, dacă ne raportăm la durata lui în timp, sumele vehiculate și numărul impresionant de politicieni, de la nivel local și până la nivel central, implicați”, arată senatorul Mihai Goțiu, într-o interpelare adresată, luni, premierului României, Mihai Tudose.

Interpelarea a fost făcută în contextul în care, conform unor surse din cadrul Executivului, firma de avocatură care reprezintă România în disputa cu compania canadiană i-ar fi trimis o scrisoare premierului în care i-ar sugera să se retragă din arbitraj și să avizeze proiectul minier de la Roșia Montană.

În interpelare, vicepreședintele Senatului îi solicită lui Mihai Tudose să confirme sau să infirme existența scrisorii și să prezinte principiile pe care se fundamentează apărarea statului român: ”Ați discutat cu firma de avocatură principiile apărării statului român? În ce măsură acestea vizează: a) ilegalitățile și abuzurile pe care se bazează proiectul minier; b) justificarea sumei uriașe pe care compania minieră pretinde că ar fi cheltuit-o în proiect; c) dreptul suveran al României de a-și decide politicile de mediu, protecția și valorificarea patrimoniului cultural și de dezvoltare sustenabilă?”.

În cadrul interpelării, Mihai Goțiu susține că România poate pierde litigiul cu Gabriel Resources doar în cazul scandalos în care se dorește acoperirea modului în care s-au cheltuit sute de milioane de dolari în Afacerea Roșia Montană.

”Cea mai mare parte a sumei de peste 700 de milioane de dolari, pe care Gabriel pretinde că a investit-o în proiect, a fost direcționată către anumiți politicieni de la nivel local până la nivel central prin diferite metode (sponsorizări, suportarea unor excursii zise ”de documentare” în numeroase țări, contracte cu firme ale politicienilor și rudelor lor); a fost pompată în agenții de publicitate, PR și lobby care, în paralel, deserveau partide și politicieni la cel mai înalt nivel guvernamental și prezidențial; a alimentat bugetele de publicitate ale instituțiilor de presă și a numeroși jurnaliști și lideri de opinie români, chiar dacă Gabriel Resources nu avea niciun produs sau serviciu de vânzare; a recompensat opiniile favorabile ale unor experți, mai mult sau mai puțin discutabili, menite să combată opiniile de specialitate covârșitor majoritare care au scos în evidență caracterul primitiv și/sau ilegal al proiectului minier propus de companie”, punctează Mihai Goțiu, care a documentat și investigat ca jurnalist cazul Roșia Montană timp de peste 15 ani.

Senatorul USR mai menționează și cazul statului Salvador, cu nimic mai bogat sau influent decât România, care a câștigat anul trecut, după 7 ani de proceduri, la aceeași curte de la Washington, arbitrajul cu o companie mai puternică decât Gabriel Resources, invocând dreptul suveran al unui stat de a decide singur politicile de mediu, de protejare și valorificare a patrimoniului cultural și de dezvoltare sustenabilă.

De asemenea, în interpelare, Mihai Goțiu face trimitere la un nou proiect de modificare a Legii Minelor, foarte asemănător cu cel care a scos cetățenii în stradă în toamna lui 2013, care urmează să intre în Parlament săptămânile viitoare, dar și la declarațiile ministrului Culturii, Lucian Romașcanu, din această vară, în care s-a făcut referire la sacrificarea unei părți a patrimoniului cultural de la Roșia Montană, pentru a permite deschiderea minei.

Astfel, senatorul USR îl interoghează pe premier în privința măsurilor pe care guvernul pe care îl conduce le-a inițiat și le susține pentru dezvoltarea agriculturii (îndeosebi creșterea animalelor), turismului și industriilor sustenabile în zona Munților Apuseni, legat de promovarea dosarului înscris în Lista tentativă UNESCO, dar și cu privire la proiectul de modificare a Legii Minelor.

”În ce măsură sunteți de acord cu prevederile din noul proiect al Legii Minelor prin care pentru anumite proiecte miniere se acceptă (și se impun) excepții și derogări de la legile de protecție ale proprietății, mediului, patrimoniului cultural ori de la cele privind regimul juridic al terenurilor agricole și pădurilor, precum și de la cele legate de procedurile administrative de avizare, autorizare etc.?”, întreabă Mihai Goțiu.

Ținând cont de interesul public deosebit față de acest subiect, Mihai Goțiu i-a transmis premierului Mihai Tudose că așteaptă răspunsuri la întrebările puse în regim de urgență.